b'\n_START_ARTICLE_\nGneis\n_START_SECTION_\nB\xc3\xa5ndgneis\n_START_PARAGRAPH_\nB\xc3\xa5ndgneis er en type gneis med noks\xc3\xa5 regelmessig veksling av lag med forskjellig sammensetning og struktur. Hvert enkelt av lagene er ikke tykkere enn en meter. Som gneiser for \xc3\xb8vrig, er b\xc3\xa5ndgneisene sterkt omdannede bergarter. Enkelte b\xc3\xa5ndgneis er dannet fra opprinnelige lagdelte sedimenter og vulkanske avleiringer, andre er sv\xc3\xa6rt utklemte bergarter eller har hatt en mer sammensatt og ofte ukjent opprinnelse._NEWLINE_B\xc3\xa5ndgneis er meget vanlig i Norge, s\xc3\xa6rlig i grunnfjellet og de overskj\xc3\xb8vne grunnfjellsflakene i den Kaledonske fjellkjeden.\n_START_SECTION_\nGneisgranitt\n_START_PARAGRAPH_\nGranitt er en vanlig bergart i Norge, og mye av den norske gneisen er omdannet fra granitt. Gneisgranitt er en blandingsbergart, som har oppst\xc3\xa5tt n\xc3\xa5r omdanningen (metamorfosen) ikke er fullstendig, men i grenseland mellom en metamorf bergart og en magmatisk bergart. Slike blandingsbergarter har ofte et stripet utseende og kan v\xc3\xa6re sterkt lagdelt.'